En Asia Central os hunnos conquirioron o país d'os masachetas y se mezcloron con ellos. Uno d'os primers pueblos d'Europa invaditos por os hunnos estioron os alans, parte d'ellos se sozmetioron a los hunnos y d'atros emigroron ta o Caucaso u ta Occident. En l'anyo 375 os hunnos trescruzoron o río Don y desfacioron o reino Ostrogodo. Dimpués d'os ostrogodos fuoron derrotatos os visigodos, que abandonoron Dacia cruciando o Danubio. Entre l'anyo 377 y l'anyo 405 os hunnos s'establioron en as planas d'as actuals Ucraína y Rumanía. Os ostrogodos y atros chermans formoron buena parte d'o exercito d'os hunnos y d'a población de l'aria dominata por os hunnos. A onomastica de muitos hunnos como Atila ye d'orichen chermanico. Os romans feban servir a los hunnos pa atacar por a espalda y enfeblir a los pueblos chermanicos quan teneban prou poder pa representar una amenaza pa os romans. Os burgundios fuoron redotados en Worms por os hunnos, que feban de mercenarios pa l'Imperio román, y o reino burgundio d'o Rin fue destruito.